Ville helst sende afviste asylansøgere i fængsel

Det er primært udlændinge, der ellers ville skulle placeres på udrejsecenter Kjærshovedgård ved Ikast, der nu skal ud på øen. Det skal sikre, at udlændingene i højere grad overholder den meldepligt, som de er underlagt. Den betyder, de skal registreres - typisk dagligt.

Dansk Folkepartis finansordfører René Christensen, ærgrer sig over, at kriminelle, afviste asylansøgere ikke kan sendes i fængsel. Men ø-løsningen er et godt kompromis, siger han.

-Selvfølgelig ville vi helst have, at afviste asylansøgere, der har begået kriminalitet, de skulle i fængsel. Det kan vi ikke, så derfor har vi været super heldige at have fundet en øde ø, hvor vi kan placere de her mennesker.

-Det betyder, at når de er der om natten og i aftentimerne, så løber de ikke rundt i lokalområderne og skaber utryghed.

Brugt til virusforsøg

I dag råder Danmarks Tekniske Universitet over øen og har udnyttet den isolerede placering midt i Stege Bugt til at forske i smitsomme virussygdomme i sikker afstand fra husdyr i resten af landet.

Det er blandt andet sygdomme som mund- og klovsyge, rabies og svinepest, der blev lavet forsøg i.

Der er kun adgang til øen med særlig tilladelse, og er et dyr først er fragtet med færgen til Lindholm, kommer det ikke levende derfra. For at minimere risikoen for smittespredning bliver dyrene aflivet og brændt i øens krematorium, når de forsøg, de har været en del af, er ovre.

DTU overdrager øen til staten den 1. januar 2019.